11. รายการระหว่างกันกับกิจการที่เกี่ยวข้องกัน

11.1 รายการระหว่างกัน

  ในปี 2547 บริษัทฯมีรายการระหว่างกันกับกิจการที่เกี่ยวข้องกัน ทั้งในด้านการขายสินค้า
  การซื้อสินค้าและการใช้บริการ
  ทั้งนี้กลุ่มบริษัทมีนโยบายเกี่ยวกับรายการค้ากับกิจการที่เกี่ยวข้องกัน
  โดยถือตามราคาตลาดทางการค้าทั่วไปเป็นเกณฑ์
  โปรดดูรายการสรุปรายการระหว่างกันได้ในหมายเหตุประกอบงบการเงินสำหรับปี สิ้นสุด 31
  ธันวาคม 2547 หน้า 60 ถึง 73

11.2 ความจำเป็นของการทำรายการระหว่างกัน

  เนื่องจากกลุ่มบริษัทให้ความสำคัญกับการขยายตัวในแนวตั้ง (VERTICAL INTEGRATION)
  เพื่อลดการพึ่งพาธุรกิจนอกกลุ่ม และเพิ่มศักยภาพการแข่งขันของกลุ่มบริษัทศรีไทยเอง ดังนั้น
  กลุ่มบริษัทจึงมักมีรายการระหว่างกันเกิดขึ้นเนืองๆ ทั้งนี้
  แต่ละบริษัทจะกำหนดเงื่อนไขทางการค้าและบริการตามปกติของการค้ากับบุคคลภายนอกทั่วไปเป็นเกณฑ์

11.3 ขั้นตอนการอนุมัติการทำรายการระหว่างกัน

  เนื่องจากแต่ละบริษัทในกลุ่มบริษัทจะมีฝ่ายบริหารของตนเอง ทุกบริษัทต่างก็มุ่งเอา
  ผลประโยชน์สูงสุดของตนเองเป็นเกณฑ์ ดังนั้น
  การทำรายการระหว่างกันจึงเกิดจากความจำเป็นที่จะต้องซื้อหรือขายสินค้าและบริการระหว่างกัน
  ซึ่งบริษัทฯได้ปฏิบัติตามหลักเกณฑ์ของตลาดหลักทรัพย์แห่งประเทศไทย
  ในเรื่องของการกำหนดราคาและเงื่อนไขเสมือนทำรายการกับบุคคลภายนอก
  โดยผ่านการต่อรองราคาและเงื่อนไขการค้าเมื่อเปรียบเทียบกับราคาและเงื่อนไขของคู่แข่งขันที่อยู่นอกกลุ่มบริษัท
  และเพื่อป้องกันความขัดแย้งทางผลประโยชน์ คณะกรรมการได้ดูแลอย่างรอบคอบเมื่อเกิด
  รายการที่อาจมีความขัดแย้งทางผลประโยชน์

11.4 นโยบายและแนวโน้มการทำรายการระหว่างกันในอนาคต

  กลุ่มบริษัทมีนโยบายให้แต่ละบริษัทในกลุ่มมีอิสระเต็มที่ในการค้าขายกับผู้ใดก็ได้ ดังนั้น
  ราคาสินค้าหรือบริการและเงื่อนไขการค้าจึงเป็นเกณฑ์ตัดสินใจของฝ่ายบริหารของแต่ละบริษัทในกลุ่ม
  และมีแนวโน้มว่าปริมาณการทำรายการระหว่างกันจะไม่ผันผวนมากนักในแต่ละปี

  11.5 ลักษณะความสัมพันธ์ระหว่างบมจ. ศรีไทยซุปเปอร์แวร์
  กับบริษัทอื่นที่เกี่ยวข้องกันที่ปรากฏอยู่ในหมายเหตุประกอบงบการเงินสำหรับปี สิ้นสุด 31 ธันวาคม
  2547 หน้า 60 ถึง 73

บริษัท ไทยทอย จำกัด

ผู้บริหารของบริษัทฯบางท่าน และผู้บริหารบริษัท ไทยทอย จำกัด ร่วมกันขยายตลาดต่างประเทศ

บริษัท สยามเมลามีน มาร์เก็ตติ้ง จำกัด

  บริษัทฯมีส่วนเกี่ยวข้องเพราะบริษัท สยามเมลามีน มาร์เก็ตติ้ง จำกัด
  เป็นตัวแทนจำหน่ายสินค้าของบริษัทฯ

บริษัท ศรีไทยเครื่องครัว จำกัด

  บริษัทฯมีส่วนร่วมในการกำหนดแผนและกลยุทธ์ทางการตลาดที่สำคัญร่วมกับบริษัท
  ศรีไทยเครื่องครัว จำกัด

บริษัท ศรีไทยมาร์เก็ตติ้ง จำกัด

บริษัทฯมีส่วนเกี่ยวข้องเพราะบริษัท ศรีไทยมาร์เก็ตติ้ง จำกัด เป็นตัวแทนจำหน่ายสินค้าของบริษัทฯ

บริษัท ศรีไทยสเตนเลส จำกัด

  บริษัทฯมีส่วนร่วมในการกำหนดแผนและกลยุทธ์ทางการตลาดที่สำคัญร่วมกับบริษัท ศรีไทยสเตนเลส
  จำกัด

11.6 รายการที่เกี่ยวโยงกันของบริษัทฯ

  บริษัทซึ่งมีผู้บริหาร ผู้ถือหุ้นรายใหญ่ หรือผู้มีอำนาจควบคุมของบริษัทฯ
  เข้าไปถือหุ้นรวมกันเกินร้อยละ 10 และมีรายการที่เกี่ยวโยงกันกับบริษัทฯ ได้แก่บริษัทดังต่อไปนี้

1.  บริษัท ศรีไทยรุ่งเรืองทรัพย์ (1999) จำกัด

2.  บริษัท ศรีไทยโมลด์ส จำกัด

3.  บริษัท ศรีไทย ชิน-โอซาก้า จำกัด

  ในปี 2547 ที่ผ่านมา บริษัทฯได้มีการทำรายการที่เกี่ยวโยงกันกับบริษัทดังกล่าวข้างต้น
  ส่วนใหญ่เป็นรายการซื้อขายสินค้าที่เกิดขึ้นเป็นปกติในราคาตลาดของธุรกิจการค้าทั่วไป
  จึงไม่ได้ผ่านความเห็นชอบจากกรรมการอิสระ
  โดยได้มีการเปิดเผยรายละเอียดไว้แล้วในหมายเหตุประกอบงบการเงินสำหรับปี สิ้นสุด 31
  ธันวาคม 2547 หน้า 60 ถึง 73

  ส่วนรายการที่ไม่ใช่ธุรกิจการค้าปกติที่เกิดขึ้นกับบริษัทที่เกี่ยวโยงกัน มี 2 รายการ คือ

1.  การซื้อหุ้นบุริมสิทธิในบริษัท ศรีไทยรุ่งเรืองทรัพย์ (1999) จำกัด จากนายสุมิตร เลิศสุมิตรกุล
    จำนวน 3,899 หุ้น และจากนายสนั่น อังอุบลกุล จำนวน 2,194 หุ้น ในราคาหุ้นละ 8.31
    บาท ซึ่งเป็นราคาที่ที่ปรึกษาทางการเงินได้ให้ความเห็นไว้ รวมเป็นเงิน 50,633 บาท
    ซึ่งเป็นส่วนหนึ่งของแผนการปรับโครงสร้างการถือหุ้นในบริษัทย่อยและบริษัทร่วมของบริษัทฯ
    รายการดังกล่าวเข้าหลักเกณฑ์รายการที่เกี่ยวโยงกันตามประกาศคณะกรรมการตลาดหลักทรัพย์แห่งประเทศไทย
    เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน
    (ฉบับที่ 2) พ.ศ. 2547 ตามหลักเกณฑ์ข้อ 6 (4) รายการเกี่ยวกับสินทรัพย์หรือบริการ
    ซึ่งได้รับยกเว้นไม่ต้องดำเนินการขออนุมัติคณะกรรมการบริษัท
    และไม่ต้องเปิดเผยต่อตลาดหลักทรัพย์แห่งประเทศไทย และไม่ต้องขออนุมัติที่ประชุมผู้ถือหุ้น
    แต่บริษัทฯก็ได้เปิดเผยรายการดังกล่าวต่อตลาดหลักทรัพย์แห่งประเทศไทย เมื่อวันที่ 1 มีนาคม
    2547 เพื่อความโปร่งใสและเป็นข้อมูลแก่ นักลงทุน

  อนึ่ง หลังการซื้อหุ้นดังกล่าว ทำให้บริษัทฯถือหุ้นในบริษัท ศรีไทยรุ่งเรืองทรัพย์ (1999) จำกัด
  เป็น สัดส่วน 99.93% และทำให้รายการใดๆ ที่อาจมีในอนาคตกับบริษัท ศรีไทย รุ่งเรืองทรัพย์
  (1999) จำกัด ไม่ถือเป็นรายการที่เกี่ยวโยงกันกับบริษัทฯ
  เนื่องจากไม่มีผู้บริหารของบริษัทฯถือหุ้นรวมกันในบริษัท ศรีไทยรุ่งเรืองทรัพย์ (1999) จำกัด
  เกิน ร้อยละ 10

2.  การค้ำประกันหนี้สินของบริษัท ศรีไทย ชิน-โอซาก้า จำกัด จำนวน 5 ล้านบาท
    เป็นการค้ำประกันหนี้สินวงเงินสินเชื่อที่บริษัทย่อยแห่งนี้ได้รับจากธนาคารพาณิชย์
    โดยแบ่งเป็นค้ำประกันวงเงินเงินเบิกเกินบัญชีจำนวน 4 ล้านบาท
    และวงเงินออกหนังสือค้ำประกันจำนวน 1 ล้านบาท
    การค้ำประกันดังกล่าวเกิดขึ้นเนื่องจากบริษัท ศรีไทย ชิน-โอซาก้า จำกัด
    เป็นบริษัทย่อยของบริษัทฯ
    และบุคคลที่เกี่ยวโยงกันไม่ได้รับผลประโยชน์ตอบแทนโดยตรงจากการเข้าค้ำประกัน